Programhøjdepunkter HISTORY

**AUGUST 2018**

**Storage Wars**

Alting har en historie, og nogle gange finder man den de mest uventede steder! I Storage Wars åbner vi op for en verden af forladte opmagasineringsrum med helt nye afsnit. Låsen brydes op, og du har et kort øjeblik til at skimme rummet og dets indhold for at vurdere, hvad rummet er værd. Er det gammelt ragelse eller værdifulde klenodier? Og kan du være heldig at opdage en hengemt skat, som ingen andre har set?

**Nye afsnit**

**Mandage kl. 20.00 fra d. 6 august**

**Ancient Top 10**

Oldtidens verden fortsætter med at overraske og fascinere. I denne nedtælling *Ancient Top 10*, guides seerne gennem den ultimative hitliste over vores fjerne forfædres største bedrifter - fra prægtige byer og monumenter til avancerede våben og teknologier. Vidste du f.eks. at de gamle egyptere fremstillede over 70 millioner mumier? At robotter blev brugt for 2.500 år siden? Og at det tog cirka 30 millioner mandetimer at bygge Stonehenge? I ti tempofyldte og underholdende programmer præsenteres bl.a. de mest dødbringende våben, de flotteste monumenter, de mest avancerede teknologier og de største metropoler i Egypten, Grækenland og Romerriget.

**Ny serie på HISTORY**

**Tirsdage kl. 22.00 fra d. 14. august**

**Evel Live**

Evel Knievel var en vaskeægte vovehals, som udførte de vildeste stunts på motorcykel. For at ære ham, sætter motorsportsikonet Travis Pastrana sig nu på sadlen og forsøger at gentage tre af Evels legendariske og absolut farligste hop på en motorcykel. Køretøjet en kopi af det, som Knievel udførte sine drabelige stunts på. Vil Pastrana kunne hoppe over 50 biler? Eller 14 busser? Og klarer han at nå henover det kendte springvand ved Ceasar Palace i Las Vegas? HISTORY vil i denne dokumentar følge de nervepirrende øjeblikke helt tæt på! Udover at vise de tre episke hop, som fandt sted på direkte tv i USA, indeholder dette spændende program også interviews med Knievels og Pastranas familiemedlemmer, arkivmateriale om Evel Knievel samt ekspertanalyser. Det er med stor ærefrygt, at HISTORY gasser op og kaster sig over en fejring af motorcykellegenden Evel Knievel.

**Ny dokumentar på HISTORY**

**Lørdag d. 18. august kl. 21.00**

**James Nesbitt: Disasters That Changed Britain**

Når tragedien rammer et folk, ændres de for altid. Skuespiller James Nesbitt (*Hobitten* og *Murphy’s Law*) gennemgår nogle af Storbritanniens største katastrofer i det tyvende århundrede og ser på de ændringer, der er sket i kølvandet på hver katastrofe. Denne unikke serie ser ikke kun på de menneskelige omkostninger ved tragedierne, men forsøger også at forklare den bredere politiske, kulturelle og institutionelle kontekst, der bidrog til dem. Fra den spanske influenza i 1918 og minetragedien i Wales i 1966, hvor 116 børn og 28 voksne mistede livet, til den ”blodige søndag” i Nordirland i 1972 og stadiontragedien i Hillsborough i 1989. Serien sætter også fokus på den katastrofale brand i Grenfell Tower i London i 2017. Kunne tragedien være undgået, og hvilke følger har den haft? Nesbitt undersøger, hvorfor advarsler blev overhørt, og hvordan tilsyneladende uskyldige beslutninger - nogle gange årtier tidligere - har bidraget til de tragiske begivenheder. Hver gang katastrofen rammer, ændrer den historien for altid.

**Ny serie på HISTORY**

**Lørdage kl. 22.00 fra d. 25. august**

Programhøjdepunkter H2

**AUGUST 2018**

**Oskar Schindler**

Denne nye dokumentar på H2 fortæller den utrolige historie om nazisten Oskar Schindler, som reddede 1.300 jøder fra døden, og går i dybden med hans liv og opvækst. Schindler voksede op med en skørtejæger af en far, som ikke behandlede moren godt, og han forlod hende, da Oskar var 27 år gammel. Bruddet tog hårdt på moren, som døde blot tre år senere. Schindler tilgav aldrig faren for det, men endte med selv at behandle kvinder på lignende måde. Umiddelbart efter skilsmissen meldte Schindler sig ind i nazipartiet. Han blev sendt til Krakow i Polen under dække af at være forretningsmand for at indsamle oplysninger om Gestapo og den tyske hær. Schindler etablerede en fabrik og profiterede stort på krigen. Han kunne nemt beskrives som en forræder og slaveejer, men huskes i dag for de mange jøders liv, som han reddede. '*Den der redder ét liv, det er som om han reddede hele verden*' blev graveret ind i en guldring, som blev givet til Oskar Schindler af de overlevende jøder. Denne spændende dokumentar fortæller den sande historie, som bl.a. dannede grundlag for den Oscarbelønnede storfilm ”Schindlers Liste”.

**Ny dokumentar på H2**

**Onsdag d. 22. august kl. 21.00**